ԵՐԵՎԱՆ, 20 ՄԱՐՏԻ, ԱՐՄԵՆՊՐԵՍ: Զբոսաշրջային քարտեզի վրա գինու բնօրրան դիրքավորվող Հայաստանը մի շարք շրջաններ գինեգործական կենտրոնների վերածելու և նոր զբոսաշրջային հոսքեր ներգրավելու ուղղությամբ քայլեր է ձեռնարկում: Այդ նպատակով «Արենի» խաղողի սորտով քաջածանոթ Վայոց ձորի մարզում իրականացվում է տնայնագործների կարողությունների զարգացման ծրագիր: Արդյունքում առավել քաղաքակիրթ պայմաններում սեփական գինին զբոսաշրջիկներին կներկայացնեն տնայնագործ ֆերմերները կամ վերավաճառողները: «Արմենպրես»-ի հետ զրույցում Հայաստանի խաղողագործության և գինեգործության հիմնադրամի տնօրեն Զարուհի Մուրադյանը նշեց, որ ծրագիրը մշակվել է հիմնադրամի կողմից GIZ-ի աջակցությամբ, իրականացնում է «Երիտասարդ գինեգործների միավորումը»: «Շահառուներին խորհրդատվություն է տրվում խաղողի մշակությունից մինչև շշալից: Տարաներն էլ հասարակ շշեր չեն, այլ գինիների համար նախատեսված ծորակով տուփեր, որոնք ավելի ներկայանալի կդարձնեն արտադրանքը: Ցանկանում ենք վերացնել ճանապարհների եզրին կոկա-կոլայի շշերով գինին մատուցելու սովորույթը: Դա նաև կօգնի նրանց ավելի երկար պահպանել իրենց գինին և գրավել զբոսաշրջիկին: Այս նպատակով նրանց համար նաև համտեսի տաղավարներ են պատրաստվում»,-տեղեկացրեց Զարուհի Մուրադյանը: